Izabela I, kraljica Kastilje
Izabela I (22. april 1451 - 26. novembar 1504) vladala je kao kraljica Kastilje i Leona, te brakom bila kraljica Aragonije, Valencije, Napulja i Majorke. Udajom za budućeg aragonskog kralja Ferdinanda II položila je temelje za kasnije ujedinjenje Španije. Zbog njihovih nastojanja da prošire kršćanstvo, papa Aleksandar VI proglasio je Izabelu i Ferdinanda katoličkim kraljevima, pa je Izabela stoga bila poznata i kao Izabela Katolička. Za vrijeme njene vladavine Inkvizicija prerasta u moćnu instituciju čije su glavne žrtve bili Jevreji. Zajedno s Jevrejima, iz Španije su nakon rekonkviste protjerani i muslimani.